Előterjesztés

Fácánkert Község Önkormányzata Képviselő-testülete 2017. december 7. napján tartandó ülése 6. számú napirendi pontja

Tisztelt Képviselő -testület!

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 119.§ (3) bekezdése alapján a helyi önkormányzat rendelkezésére álló források szabályszerű, gazdaságos, hatékony és eredményes felhasználásának biztosítása érdekében a jegyző köteles - a jogszabályok alapján meghatározott - belső kontrollrendszert működtetni.

A jogszabály szerint a jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzatra vonatkozó éves ellenőrzési tervet a képviselő-testület az előző év december 31-éig hagyja jóvá.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Bkr.) 15. § (7) bekezdése és 16.§ (2) bekezdése lehetőséget ad arra, hogy Fácánkert Község Önkormányzat belső ellenőrzésével kapcsolatos feladatok ellátására külső szolgáltatót vonjunk be. Ezzel a lehetőséggel élve 2018. évre vonatkozóan javasoljuk a belső ellenőrzésre az ALISCA COMP Kft-vel szerződést kötni, ahol a feladat elvégzésre a megfelelő szakmai tapasztalattal rendelkező személyt biztosítanak. Ajánlat szerint a szerződés kiadási vonzata 180 000 Ft +Áfa, összesen: 228 600 Ft.

A fentiek figyelembevételével elkészített 2018. évi éves tervet a melléklet szerint terjesztem a Tisztelt Képviselő-testület elé.

Határozati javaslat:

Fácánkert Község Önkormányzata Képviselő-testülete Fácánkert Község Önkormányzatának 2018. évi éves belső ellenőrzési tervét az előterjesztés melléklete szerint jóváhagyja.

Határidő: folyamatos

Felelős: Dr. Dobai Sándor jegyző

Fácánkert Község Képviselő-testülete felhatalmazza Orbán Zsolt polgármestert, hogy a 2018. évi belső ellenőrzési feladatok ellátására az Alisca Comp Kft-vel Fácánkert Község Önkormányzata költségvetése terhére szerződést kössön 180 000 Ft +Áfa, összesen 228 600 Ft összeggel.

Határidő: 2018. január 31.

Felelős: Orbán Zsolt polgármester

1. sz. melléklet a …. /2017. (XII. ...) kt. határozathoz

Fácánkert Község Önkormányzatának 2018. évi belső ellenőrzési terve

A „Magyarország helyi önkormányzatairól” szóló 2011. évi CLXXXIX. Törvény, az államháztartásról szóló 2011. évi CXCV. Törvény, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet határozza meg azokat a feladatokat, amelyeket a helyi önkormányzatnak és hivatalának a belső kontrollrendszer megszervezése és működtetése keretében el kell végeznie; továbbá a hivatkozott jogszabályok rendelkeznek arról is, hogy a belső kontrollok körében gondoskodni kell a belső ellenőrzés feladatainak ellátásról is. Ennek érdekében éves ellenőrzési tervet kell készíteni, melyet a képviselő-testületnek a tárgyévet megelőző év december 31-ig kell jóváhagynia.

A 2018. évi belső ellenőrzési feladatokat – tekintettel arra, hogy közszolgálati jogviszonyban foglalkoztatott belső ellenőrrel, illetve belső ellenőrzési szervezettel nem rendelkezünk – külső erőforrás igénybevételével, szolgáltatóval kötött megbízási szerződés útján kívánjuk ellátni.

Fácánkert Község Önkormányzatának 2018. évi belső ellenőrzési tervét a Fácánkert Község Önkormányzat Képviselő-testülete jogosult jóváhagyni.

Mindezek figyelembevételével Fácánkert Község Önkormányzatának 2018. évi belső ellenőrzési terve a következőket tartalmazza.

A belső ellenőrzés tervezésének bemutatása

A belső kontrollrendszer létrehozásáért, működtetéséért és fejlesztéséért a költségvetési szerv vezetője felelős az államháztartásért felelős miniszter által közzétett módszertani útmutatók figyelembe vételével és egyben köteles olyan szabályzatokat kiadni, folyamatokat kialakítani és működtetni, amelyek biztosítják a rendelkezésre álló források szabályszerű, szabályozott, gazdaságos, hatékony és eredményes felhasználását.

Az Áht. 70. § (2) bekezdése alapján a belső ellenőrzés a belső kontrollrendszer keretén belül működő bizonyosságot adó és tanácsadó tevékenysége keretében a jogszabályoknak és belső szabályzatoknak való megfelelést, a tervezést, gazdálkodást és a közfeladatok ellátását vizsgálva megállapításokat és javaslatokat fogalmaz meg a költségvetési szerv vezetője részére.

A belső ellenőrzés az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási, belső kontroll és ellenőrzési eljárásainak hatékonyságát, a jogszabályoknak és belső szabályzatoknak való megfelelést, valamint a költségvetési bevételek és kiadások tervezését, felhasználását és elszámolását, továbbá az eszközökkel és forrásokkal való gazdálkodás folyamatát.

A belső ellenőrzés szakmai gyakorlatának nemzetközi normái szerint a belső ellenőrzési tevékenységnek értékelnie kell a vizsgált szervezet irányítását, működését és információs rendszerét fenyegető kockázatokat, a pénzügyi és működési adatok megbízhatósága és zártsága, a működési folyamatok hatékonysága és eredményessége, a vagyonvédelem, a jogszabályok, a szabályzatok, irányelvek, eljárások és szerződések betartása területén.

A belső ellenőrzés 2018. évi munkatervéhez kapcsolódóan kockázatelemzés készült, figyelembe véve a 370/2011. (XII. 31) Kormányrendeletben foglaltakat, továbbá a Belső Ellenőrzési Kézikönyv iránymutatásait, amely szerint megtörtént az önkormányzat tevékenységét érintő, gazdálkodási folyamatában rejlő kockázatok felmérése.

A fő folyamatokhoz rendelt kockázati tényezőket a Belső Ellenőrzési Kézikönyvben rögzített két kritérium a bekövetkezés valószínűsége és a szervezetre gyakorolt hatásának összevont értékelése alapján rangsoroltuk. Az integrált mutatók a következő sorrendet mutatják:

jogszabályi változások hatása,

kontrolltevékenységek működése,

belső szabályozás komplexitása,

bevételek realizálhatósági szintje,

pénzügyi szabálytalanságok bekövetkezésének hatásai,

szervezeti változások hatásai,

személyi változások hatásai.

Az éves terv összeállításánál számításba vett prioritások:

belső kontrollok szabályozottsága és működése,

az államháztartáson kívülre céljelleggel adott támogatásokkal kapcsolatos jogszabályi előírások betartása,

a gépjárművek igénybevételének és használatának, üzemanyag elszámolásának vizsgálata.

az intézményi elemi költségvetések szabályossága, megvalósíthatósága,

az előirányzatok felhasználásának tervszerűsége,

a gazdálkodás és a könyvvezetés szabályszerűsége,

a kötelezettségvállalások célszerűsége, ésszerű forrás és eszközfelhasználás,

a vagyongazdálkodás szabályozottsága, a vagyonnyilvántartások, leltározási tevékenység szabályszerűsége,

a korábbi években zajlott belső és külső ellenőrzések tapasztalatainak, megállapításainak realizálása,

a személyi juttatások szabályozása, költségvetési tervezése, felhasználása és elszámolása.

II. A tervezett ellenőrzések bemutatása

1.Tervezett ellenőrzés tárgya:

Fácánkert Községi Önkormányzat tulajdonában lévő gépjárművek igénybevételének és használatának, üzemanyag elszámolásának vizsgálata.

Ellenőrzés célja annak megállapítása, hogy

az önkormányzat tulajdonában lévő gépjárművek használata, üzemanyag elszámolása megfelel-e a belső szabályozásnak, illetve a jogszabályi előírásoknak.

Megvizsgálni a gépjárművek igénybevételének és használatának belső szabályozását, az üzemeltetési dokumentumok, menetlevelek, költségelszámolások szabályszerűségét.

Értékelni kell, hogy megfelel-e az előírásoknak az üzemanyag fogyasztás előírt időszakonként, gépjárművenkénti összesítése, norma szerinti adatokkal történő összevetése, az üzemanyag fogyasztás túllépések, megtakarítások kezelése.

Ellenőrizendő időszak:	2018. év

Szükséges ellenőrzési kapacitás:	5 ellenőri nap

Ellenőrzés típusa:	pénzügyi és szabályszerűségi ellenőrzés

Ellenőrzés ütemezése:	2018. III. negyedév

Megj: Az ellenőrzés ütemezése a jegyző és a belső ellenőr megállapodása alapján módosulhat.

Ellenőrizendő szervezeti egység:	Fácánkert Község Önkormányzata

2. Tervezett ellenőrzés tárgya:

Az önkormányzat költségvetéséből céljelleggel (civil szervezetek számára) államháztartáson kívülre juttatott támogatások felhasználásának, elszámolásának, nyilvántartásának vizsgálata.

Az ellenőrzés célja, megvizsgálni, hogy

a költségvetés tervezése, végrehajtása során a működési célú pénzeszközátadások esetében betartották-e az önkormányzati gazdálkodásra vonatkozó jogszabályok és belső szabályzatok előírásait,

a szabályozásban, közzétételben betartották-e a jogszabályi előírásokat,

a támogatási szerződések nyilvántartása, bizonylatolása, elszámolása megfelelő volt-e,

a támogatásban részesült szervezetek az elszámolást az előírt tartalommal és határidőben az önkormányzati hivatal rendelkezésére bocsátották-e?

Ellenőrizendő időszak:	2017. év

Szükséges ellenőrzési kapacitás:	5 ellenőri nap

Ellenőrzés típusa:	szabályszerűségi, pénzügyi ellenőrzés

Ellenőrzés ütemezése:	2018. III. negyedév

Megj: Az ellenőrzés ütemezése a jegyző és a belső ellenőr megállapodása alapján módosulhat.

Ellenőrzött szervezeti egység:	Fácánkert Község Önkormányzata

Soron kívüli, nem tervezett ellenőrzésekre rendelkezésre tartott kapacitás:

5 ellenőri nap.

Tanácsadásra rendelkezésre álló kapacitás: igény szerint.

A képzésre, továbbképzésre tervezett kapacitás:

a külső szolgáltató egyénileg határozza meg, az Államháztartásról szóló 2011. évi CXCV. törvény 109. § (1) bekezdés 17) pontja, a Bkr. 24. § (7) bekezdése, illetve a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendelet előírásai alapján.

III. Kockázatelemzés

KOCKÁZAT ELEMZÉSI ÖSSZESÍTŐ TÁBLÁZAT

2018. évi tervhez

Működési környezet kockázata

Sor-szám	A kockázati tényezők megnevezése	Valószínűség prioritása	Hatás prioritása	Összesített kockázati besorolása
1.	Jogszabályi változások hatása	magas	magas	magas
2.	Bevételek realizálhatósági szintje	közepes	magas	közepes
3.	Pénzügyi szabálytalanságok bekövetkezésének hatásai	közepes	magas	közepes
4.	Szervezeti változások hatásai	alacsony	közepes	alacsony
5.	Belső szabályozás komplexitása	közepes	magas	közepes
6.	Kontrolltevékenységek működése	közepes	magas	magas
7.	Személyi változások hatásai	alacsony	közepes	közepes
8.	Alkalmazott munkaerő képzettsége	alacsony	magas	közepes
9.	Tévedések bekövetkezése	közepes	alacsony	alacsony
10.	Csalás, korrupció	alacsony	magas	alacsony

Folyamatban rejlő kockázat

1. Fácánkert Községi Önkormányzat tulajdonában lévő gépjárművek igénybevételének és használatának, üzemanyag elszámolásának vizsgálata.

Sor-szám	A kockázati tényezők megnevezése	Valószínűség prioritása	Hatás prioritása	Összesített kockázati besorolása
1	A gépjármű üzemeltetés szabályozása nem felel meg a jogszabályi előírásoknak	magas	közepes	magas
2.	A költségelszámolás dokumentáltsága, számviteli rögzítése hiányos	magas	közepes	magas
3.	Gépjármű fogyasztásának ellenőrzése, értékelése elmarad	közepes	közepes	közepes
4.	Az elszámolások szabályszerűsége	közepes	közepes	közepes
5.	Korábbi belső ellenőrzés	közepes	közepes	közepes

2. Az önkormányzat költségvetéséből céljelleggel (civil szervezetek számára) államháztartáson kívülre juttatott támogatások felhasználásának, elszámolásának, nyilvántartásának vizsgálata.

Sor-szám	A kockázati tényezők megnevezése	Valószínűség prioritása	Hatás prioritása	Összesített kockázati besorolása
1	Az államháztartáson kívülre teljesített pénzeszköz átadások során, belső kontroll rendszer hiánya	magas	közepes	magas
2.	Szabályszerű dokumentáltság hiánya	magas	közepes	magas
3.	Támogatások igénylésének, folyósításának megfelelősége	közepes	közepes	közepes
4.	Az elszámolások szabályszerűsége	közepes	közepes	közepes
5.	Korábbi belső ellenőrzés	közepes	közepes	közepes